Forslag til Rådets direktiv om adgang til forbrugeroplysninger om brændstoføkonomi i forbindelse med markedsføring af fabriksnye personbiler (98/C 305/02) (EØS-relevant tekst) KOM(1998) 489 endelig. udg. - 98/0272(SYN)

(Forelagt af Kommissionen den 3. september 1998)

RÅDET FOR DEN EUROPÆISKE UNION HAR

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg, og

i samarbejde med Europa-Parlamentet efter proceduren i traktatens artikel 189 C, og

ud fra følgende betragtninger:

(1) Ifølge traktatens artikel 130 R kræves der en forsigtig og rationel udnyttelse af naturressourcerne; rationel anvendelse af energi er et af de vigtigste midler til at nå dette mål og nedsætte miljøforureningen;

(2) Fællesskabet anerkender, at drivhusgaskoncentrationerne i atmosfæren bør stabiliseres på et sådant niveau, at farlige menneskeskabte indvirkninger på klimasystemet undgås;

(3) Fællesskabet har i forbindelse med De Forenede Nationers rammekonvention om klimaændringer forpligtet sig til at gøre alt for at stabilisere CO2-emissionerne på 1990-niveau inden år 2000;

(4) Fællesskabet har accepteret som mål at nedsætte emissionerne af en kurv af drivhusgasser med 8 % i perioden 2008-2012 i forhold til 1990-niveau som led i den protokol, som de kontraherende parter i De Forenede Nationers rammekonvention om klimaændringer nåede til enighed om på Kyoto-konferencen i december 1997;

(5) en fællesskabsstrategi til nedsættelse af personbilers CO2-emissioner og forbedring af brændstoføkonomien blev foreslået af Kommissionen (1), og blev godkendt af Rådet i dets konklusioner af 25. juni 1996;

(6) information er en nøglefaktor for markedskræfternes udfoldelse, og nøjagtig, relevant og sammenlignelig information om personbilers specifikke brændstofforbrug kunne påvirke forbrugervalg i retning af biler, som bruger mindre brændstof og dermed udsender mindre CO2 og således tilskynde fabrikanter til at tage skridt til at nedsætte brændstofforbruget i de biler, de fremstiller;

(7) det er derfor nødvendigt at udvikle en brændstoføkonomimærkning for alle fabriksnye personbiler, der udstilles på et salgssted;

(8) målene for nærværende direktiv, der er et afgørende element i ovennævnte fællesskabsstrategi, kan ikke i tilstrækkelig grad opfyldes af medlemsstaterne; det kan derfor i overensstemmelse med subsidiaritetsprincippet, jf. traktatens artikel 3 B bedre gennemføres på fællesskabsplan; i overensstemmelse med proportionalitetsprincippet, jf. nævnte artikel, handler Fællesskabet ved dette direktiv kun i det omfang det er nødvendigt for at nå disse mål;

(9) en brændstoføkonomimærkning bør indeholde information om brændstofforbrug og specifikke CO2-emissioner, der er blevet bestemt i overensstemmelse med de harmoniserede standarder og metoder i Rådets direktiv 80/1268/EØF af 16. december 1980 om indbyrdes tilnærmelse af medlemsstaternes lovgivning om motordrevne køretøjers brændstofforbrug (2), senest ændret ved Kommissionens direktiv 93/116/EF (3);

(10) det er nødvendigt, at supplerende standardiseret information om brændstofforbruget i alle versioner på nybilmarkedet er tilgængelig i en passende form på salgsstedet og fra et dertil udpeget organ i medlemsstaten; sådan information kan være nyttig for forbrugere, som træffer købsbeslutning, inden de træder ind i udstillingslokalet, eller som vælger ikke at gøre brug af en forhandler eller at besøge et biludstillingslokale, når de køber en personbil;

(11) det er vigtigt, at potentielle kunder på salgsstedet oplyses om, hvilke af de biler, som kan fås gennem en given forhandler, der er de mest brændstofeffektive;

(12) alt reklamemateriale, der udarbejdes af fabrikanter og forhandlere, og som anvendes i markedsføringen af fabriksnye personbiler, bør indeholde de relevante data for de pågældende bilers brændstofforbrug -

UDSTEDT FØLGENDE DIREKTIV:

Artikel 1

Formålet med dette direktiv er at sikre, at oplysninger om fabriksnye personbilers brændstoføkonomi gøres tilgængelige for forbrugerne, når bilerne udbydes til salg eller leasing i Fællesskabet.

Artikel 2

I dette direktiv forstås ved:

»personbil« et klasse M1-motorkøretøj som defineret i bilag I til Rådets direktiv 70/156/EØF (4); til personbefordring med højst otte siddepladser foruden førerens. Betegnelsen omfatter ikke køretøjer, der falder ind under Rådets direktiv 92/61/EØF (5)

»fabriksny personbil« enhver personbil, der ikke tidligere er blevet solgt til en person, som købte den med et andet formål end at sælge eller levere den

»typeattest« det i artikel 6 i direktiv 70/156/EØF omhandlede dokument, som skal følge med alle fabriksnye personbiler, og som kræves, inden en personbil kan sælges registreres eller ibrugtages

»forhandler« en person eller kommerciel virksomhed, hvis forretningsområde omfatter salg eller leasing af fabriksnye personbiler, betegnelsen omfatter ikke sådanne personer eller organer, der udelukkende beskæftiger sig med finansieringsydelser til forbrugerne med henblik på, at disse kan erhverve et køretøj

»salgssted« en lokalitet, som f.eks. et biludstillingslokale eller forplads, hvor personbiler er udstillet og udbydes til salg eller leasing for potentielle kunder

»officielt brændstofforbrug« det brændstofforbrug, der måles i overensstemmelse med bestemmelserne i direktiv 80/1268/EØF

»officielle specifikke CO2-emissioner« specifikke CO2-emissioner bestemt i overensstemmelse med bestemmelserne i direktiv 80/1268/EØF

»brændstoføkonomimærkning« en mærkning, der indeholder bestemte forbrugeroplysninger om den bils officielle brændstofforbrug og officielle specifikke CO2-emissioner, som mærkningen er knyttet til

»brændstoføkonomioversigt« en samling af data om det officielle brændstofforbrug og de officielle specifikke CO2-emissioner for hver fabriksny personbil, der kan fås på medlemsstaternes nybilmarked, opstillet efter fabrikat, variant og version

»reklamemateriale« alle tryksager, som fabrikanter og nybilforhandlere anvender i markedsføring af, reklame og salgsfremme for deres køretøjer over for den brede offentlighed; dette omfatter som minimum tekniske manualer, brochurer, reklamer i aviser, blade og fagpresse samt plakater

»fabrikat« firmanavnet på den person eller det organ, som er ansvarlig over for typegodkendelsesmyndigheden for alle aspekter ved køretøjstypen, og er det navn, der optræder på typeattesten

»variant« sådanne biler, som tilhører samme type som defineret i direktiv 70/156/EØF, bilag II, afsnit B, men som adskiller sig fra hinanden i en række tilladelige henseender

»versioner« sådanne biler, som tilhører samme variant, som defineret i direktiv 70/156/EØF, bilag II, afsnit B, men som adskiller sig fra hinanden i en række tilladelige henseender

»gennemsnitlig brændstofpris« én referencepris på benzin eller dieselolie, som er repræsentativ for det dominerende marked for disse brændstoffer i den enkelte medlemsstat.

Artikel 3

Medlemsstaterne fastsætter med henblik på dette direktiv gennemsnitlige brændstofpriser for både benzin og dieselolie den 1. januar hvert år og sikrer, at denne oplysning er frit tilgængelig, navnlig for sådanne personer eller organer, som har med gennemførelsen af dette direktivs bestemmelser at gøre.

Artikel 4

Medlemsstaterne sikrer, at en brændstoføkonomimærkning, der opfylder kravene i bilag I, er anbragt klart synligt på alle fabriksnye personbilers forrude på salgsstedet.

Det er dog ikke nødvendigt at anbringe en sådan mærkning på personbiler, hvis officielle brændstofforbrug og officielle specifikke CO2-emissioner ikke er anført på typeattesten.

Artikel 5

Medlemsstaterne sikrer, at der under overholdelse af kravene i bilag II mindst en gang om året udarbejdes en brændstoføkonomioversigt.

Denne oversigt skal være kompakt og bærbar, og forbrugerne skal på anmodning kunne få den gratis på salgsstedet samt hos et i den enkelte medlemsstat dertil udpeget organ. Medlemsstaten sikrer også, at denne oversigt er tilgængelig gennem elektroniske kanaler, så som Internet, samt at denne form for oversigt holdes ajour med ændringer i udbudet af fabriksnye personbilversioner, der kan erhverves i medlemsstaten.

Artikel 6

Medlemsstaterne sikrer, at alle forhandlere for hvert enkelt fabrikat, der kan købes på salgsstedet, ved hjælp af en plakat udstiller en liste med data for det officielle brændstofforbrug og de officielle specifikke CO2-emissioner for alle fabriksnye personbiler, som kan købes på salgsstedet. Disse data skal udstilles på et iøjnefaldende sted og i det i bilag III foreskrevne format.

Artikel 7

Medlemsstaterne sikrer, at alt reklamemateriale indeholder de officielle brændstofforbrugsdata for de køretøjer, som det omhandler, i overensstemmelse med kravene i bilag IV.

Artikel 8

Medlemsstaterne sikrer, at forekomsten af andre mærker, symboler eller påskrifter vedrørende brændstofforbrug, som ikke overholder kravene i dette direktiv, forbydes, hvis forevisning af den kan forvirre potentielle kunder til fabriksnye personbiler.

Artikel 9

Medlemsstaterne underretter Kommissionen om, hvilket kompetent organ eller hvilke kompetente oganer der er ansvarlig(t)(e) for gennemførelse og forvaltning af den i dette direktiv beskrevne forbrugeroplysningsordning.

Artikel 10

Eventuelle ændringer, som er nødvendige for at tilpasse bilagene til dette direktiv til de tekniske fremskridt, vedtages af Kommissionen efter proceduren i artikel 11 og efter høring af forbrugerorganisationer og andre interesserede parter.

Hver medlemsstat tilsender, med henblik på at støtte tilpasningsprocessen, fem år efter dette direktivs ikrafttrædelse Kommissionen en rapport om effektiviteten af bestemmelserne i dette direktiv.

Artikel 11

Kommissionen bistås af det i henhold til artikel 10 i Rådets direktiv 92/75/EØF (6) nedsatte udvalg.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 12

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1999. De underretter straks Kommissionen herom.

Når medlemsstaterne vedtager de i stk. 1 nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning.

2. Medlemsstaterne meddeler Kommissionen de vigtigste nationale retsforskrifter, som de udsteder på det område, som er omfattet af dette direktiv.

Artikel 13

Medlemsstaterne fastsætter de sanktioner, der finder anvendelse på overtrædelser af dette direktiv, og træffer de nødvendige foranstaltninger til at det håndhæves. De sanktioner, de fastsætter, skal være effektive, stå i rimeligt forhold til overtrædelsen og være afskrækkende. Medlemsstaterne meddeler senest på den i artikel 12 anførte dato Kommissionen sådanne foranstaltninger og meddeler den straks eventuelle ændringer.

Artikel 14

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 15

Dette direktiv er rettet til medlemstaterne.

(1) KOM(95) 689 endelig udg.

(2) EFT L 375 af 31.12.1980, s. 36.

(3) EFT L 329 af 30.12.1993, s. 39.

(4) EFT L 42 af 23.2.1970, s. 1.

(5) EFT L 225 af 10.8.1992, s. 72.

(6) EFT L 297 af 13.10.1992, s. 16.

BILAG I

BESKRIVELSE AF BRÆNDSTOFØKONOMIMÆRKNINGEN

Medlemsstaterne sikrer, at al brændstoføkonomimærkning på deres område som minimum:

1) overholder et standardiseret format, hvilket muliggør større forbrugergenkendelse

2) overholder målet 297 mm×210 mm (A4-format).

3) indeholder angivelse af den mærkede personbils fabrikat, variant, version og brændstoftype.

4) indeholder angivelse af den numeriske værdi for brændstofforbrug og de officielle specifikke CO2-emissioner. Værdien for det officielle brændstofforbrug angives enten i liter pr. 100 kilometer (l/100 km), miles pr. gallon (mpg), kilometer pr. liter (km/l) eller en passende kombination af disse, og det med én decimal. De officielle specifikke CO2-emissioner angives afrundet til nærmeste hele tal i gram pr. kilometer (g/km).

5) indeholder angivelse af de anslåede brændstofomkostninger ved at køre en strækning på 10 000 km eller 6 000 miles i det bestemte køretøj med det pågældende brændstof. Ved beregningen af brændstofomkostningerne anvendes den gennemsnitlige brændstofpris, der fastsættes én gang om året i den enkelte medlemsstat. Angivelsen af de skønnede brændstofomkostninger forsynes med en passende ledsagende tekst, hvori de forudsætninger og den brændstofpris, der ligger til grund for beregningen, forklares. Teksten, der forklarer de tilgrundliggende forudsætninger, skal indeholde en henvisning til de kørselsvilkår, der simuleres i den prøvecyklus, som er omhandlet i direktiv 80/1268/EØF, en forklaring på, hvordan den gennemsnitlige brændstofpris er beregnet, og en præcisering af, at omkostningstallet er angivet for 10 000 km (6 000 miles), således at forbrugerne let kan beregne deres årlige brændstofomkostninger for et bestemt køretøj.

6) indeholder nedenstående tekst om adgangen til at få en brændstoføkonomioversigt: »En brændstoføkonomioversigt med brændstofforbrugstal for alle fabriksnye biler fås gratis hos forhandleren.«

7) indeholder nedenstående tekst:

»Ud over bilens brændstofeffektivitet spiller også køremåde og andre ikke-tekniske forhold en rolle, når en bils brændstoføkonomi og CO2-emissioner skal bestemmes. CO2 er den drivhusgas, der er hovedansvarlig for den globale opvarmning.«

BILAG II

BESKRIVELSE AF BRÆNDSTOFØKONOMIOVERSIGTEN

Medlemsstaterne sikrer, at brændstoføkonomioversigten mindst indeholder følgende informationer:

1) den numeriske værdi for det officielle brændstofforbrug og de officielle specifikke CO2-emissioner. Værdien for det officielle brændstofforbrug udtrykkes enten i liter pr. 100 kilometer (l/100) km), miles pr. gallon (mpg), kilometer pr. liter (km/l) eller en passende kombination af disse, og det med én decimal. De officielle specifikke CO2-emissioner angives afrundet til nærmeste hele tal i gram pr. kilometer (g/km)

2) en iøjnefaldende liste over de ti mest brændstofeffektive bilversioner ordnet efter stigende specifikke CO2-emissioner for den enkelte brændstoftype (benzin og diesel). Listen skal angive fabrikat, variant og version, de officielle specifikke CO2-emissioner, det officielle brændstofforbrug og brændstofomkostningerne i forbindelse med 10 000 km eller 6 000 miles kørsel med det pågældende specifikke køretøj

3) De officielle specifikke CO2-emissioner angives afrundet til det nærmeste hele tal i gram pr. kilometer (g/km). Brændstofforbruget angives enten i liter pr. 100 kilometer (l/100 km), miles pr. gallon (mpg), kilometer pr. liter (km/l) eller en passende kombination af disse. Alle brændstofforbrugsdata angives med én decimal. Ved beregningen af brændstofomkostningerne anvendes den gennemsnitlige brændstofpris, der fastsættes én gang om året i den enkelte medlemsstat. Angivelsen af de skønnede brændstofomkostninger forsynes med en passende ledsagende tekst, hvori de forudsætninger og den brændstofpris, der ligger til grund for beregningen, forklares. Teksten, der forklarer de tilgrundliggende forudsætninger skal indeholde en henvisning til de kørselsvilkår, som simuleres i den prøvecyklus, som er omhandlet i direktiv 80/1268/EØF, en forklaring på, hvordan den gennemsnitlige brændstofpris er beregnet, og en præcisering af, at omkostningstallet er angivet for 10 000 km (6 000 miles), således at forbrugerne let kan beregne deres årlige brændstofomkostninger for et bestemt køretøj

>TABELPOSITION>

4) indeholder råd til bilisterne om alle de ikke-tekniske forholdsregler, der kan træffes for at nedsætte deres køretøjs brændstofforbrug, f.eks. undgå aggressiv kørsel, nedsætte farten, forudse nedbremsning, korrekt dæktryk, reducere tomgangsperioder, undgå overlæs osv.

5) indeholder en forklaring af drivhusgasemissionernes virkninger, de mulige klimaforandringer og motorkøretøjers rolle heri samt oplysninger om de forskellige brændstofmuligheder, der står til forbrugerens rådighed, og disses miljøvirkninger baseret på de seneste videnskabelige resultater og lovgivningsmæssige krav.

BILAG III

BESKRIVELSE AF DEN PLAKAT, DER SKAL VÆRE UDSTILLET PÅ SALGSSTEDET

Medlemsstaterne sikrer, at forhandlerne udstiller en plakat med en liste over alle fabriksnye bilversioner, der kan købes på salgsstedet ordnet efter deres officielle brændstofforbrug. Når en forhandler sælger mere end ét fabrikat, skal vedkommende udstille en separat plakat for hvert mærke. Plakaten(erne) skal mindst opfylde nedenstående krav:

1) have en mindstestørrelse på 70 cm×50 cm

2) informationerne på plakaten skal være let læselige

3) fabriksnye bilversioner grupperes og anføres separat efter brændstoftype (benzin eller diesel). For hver bil på listen bør fabrikat, variant, version, officielle CO2-emissioner, officielt brændstofforbrug og brændstofomkostninger i forbindelse med 10 000 km eller 6 000 miles kørsel angives for det pågældende specifikke køretøj. Inden for den enkelte brændstoftype ordnes versionerne efter stigende CO2-emissioner med det mest brændstofeffektive køretøj øverst.

4) de officielle specifikke CO2-emissioner angives afrundet til det nærmeste hele tal i gram pr. kilometer (g/km). Brændstofforbruget angives enten i liter pr. 100 kilometer (l/100 km), miles pr. gallon (mpg), kilometer pr. liter (km/l) eller en passende kombination af disse. Ved beregningen af brændstofomkostningerne anvendes den gennemsnitlige brændstofpris, der fastsættes én gang om året i den enkelte medlemsstat. Angivelsen af de skønnede brændstofomkostninger forsynes med en passende ledsagende tekst, hvori de forudsætninger og den brændstofpris, der ligger til grund for beregningen, forklares. Teksten, der forklarer de tilgrundliggende forudsætninger, bør indeholde en henvisning til de kørselsforhold, der simuleres i den prøvecyklus, som er omhandlet i direktiv 80/1268/EØF, en forklaring på, hvordan den gennemsnitlige brændstofpris er beregnet, og en præcisering af, at omkostningstallet er angivet for 10 000 km (6 000 miles), således at forbrugerne let kan beregne deres årlige brændstofomkostninger for et bestemt køretøj

Alle brændstofforbrugsdata anføres med én decimal. Nedenfor vises et forslag til udformning:

>TABELPOSITION>

5) plakaten bør indeholde nedenstående tekst om adgangen til at få en brændstoføkonomioversigt: »En brændstoføkonomioversigt med brændstofforbrugstal for alle fabriksnye biler fås gratis hos forhandleren.«

6) indeholde nedenstående tekst:

»Ud over bilens brændstofeffektivitet spiller også køremåde og andre ikke-tekniske forhold en rolle, når en bils brændstoføkonomi og CO2-emissioner skal bestemmes. CO2 er den drivhusgas, der er hovedansvarlig for den globale opvarming.«

BILAG IV

ANFØRELSE AF BRÆNDSTOFFORBRUGSDATA I REKLAMEMATERIALE

Medlemsstaterne sikrer, at alt reklamemateriale, indeholder de officielle brændstofforbrugsdata for de deri omhandlede køretøjer. Disse informationer bør mindst opfylde nedenstående krav:

1) de bør være let læselige og ikke mindre iøjnefaldende end hovedparten af informationerne i reklamematerialet

2) de bør være let forståelige selv ved overfladisk gennemsyn

3) de officielle brændstofforbrugsdata bør anføres for alle de forskellige bilversioner, som reklamematerialet dækker. Hvis der anføres mere end én version, kan der enten opgives de officielle brændstofforbrugsdata for alle versioner eller afstanden mellem værste og bedste forbrugsdata. Brændstofforbruget angives enten i liter pr. 100 kilometer (l/100 km), i miles pr. gallon (mpg), kilometer pr. liter (km/l) eller en passende kombination heraf. Alle numeriske data angives med én decimal.

Hvis reklamematerialet kun indeholder omtale af fabrikatets varemærke og ikke af nogen særlig version eller noget særligt køretøj, er anførelse af brændstofforbrugsdata ikke påkrævet.